《和陶渊明归田园六首 其一》
宋代·李纲

我家梁溪傍，门对九龙山。山中有幽趣，游息可忘年。

陆子泉最甘，次之即龙渊。馀波作梁溪，可溉万顷田。

公垂读书堂，古屋尚数间。我欲隐山下，诛茅占其前。

疏泉凿池沼，植竹来云烟。纵目望震泽，策杖登山巅。

神游八极表，心迹两超然。更结莲社侣，远追竹林贤。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。